Projekts

**Ogres novada pašvaldības saistošo noteikumu Nr.\_\_\_/2025 “Par ēdināšanas pabalstu ” paskaidrojuma raksts**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | 2025. gada 4. aprīlī Ogres novada pašvaldībā (turpmāk – pašvaldība) saņemta Viedās administrācijas un reģionālās attīstības ministrijas (turpmāk – VARAM) vēstule (pašvaldībā reģistrēta ar Nr. 2-4.1/2176) par pašvaldības 2023. gada 25. maija saistošajiem noteikumiem Nr. 11/2023 “Par ēdināšanas pabalstu” (turpmāk – noteikumi Nr. 11/2023). VARAM vēstulē norādīts, ka, skatot noteikumu Nr. 11/2023 5.1. un 6.3. apakšpunktus kontekstā ar Bērnu tiesību aizsardzības likuma 1. panta 16. punktu, kas noteic, ka *daudzbērnu ģimene ir ģimene, kuras aprūpe vismaz trīs bērni, to skaitā audžuģimenē ievietoti un aizbildnībā esoši bērni. Par daudzbērnu ģimenes bērnu uzskatāma arī pilngadīga persona, kas nav sasniegusi 24 gadu vecumu, ja tā iegūst vispārējo, profesionālo vai augstāko izglītību vai 11 mēnešus pilda valsts aizsardzības dienestu* un ar pašvaldības noteiktajiem kritērijiem ēdināšanas pabalsta saņemšanai, secināms, ka ir ticis sašaurināts Bērnu tiesību aizsardzības likumā lietotā termina daudzbērnu ģimene tvērums.   * 1. 2005. gada 15. novembra Ministru kabineta noteikumu Nr. 857 “Noteikumi par sociālajām garantijām un atbalstu bārenim un bez vecāku gādības palikušajam bērnam, kurš ir ārpusģimenes aprūpē, kā arī pēc ārpusģimenes aprūpes beigšanās” (turpmāk – noteikumi Nr. 857) 6. punkts nosaka pienākumu pašvaldībai, kuras bāriņtiesa pieņēmusi lēmumu par bērna ārpusģimenes aprūpi, segt ar bērna izglītošanu un uzturēšanos izglītības iestādē saistītos izdevumus. Proti, pilnībā segt ārpusģimenēs esošo bērnu un bāreņu ēdināšanas izmaksas izglītības iestādēs. Līdz ar to ir nepieciešams precizēt noteikumu Nr. 11/2023 5. punktu un šai bērnu kategorijai paredzēt ēdināšanas pabalstu 100 procentu apmērā no pirmsskolas izglītības iestādē noteiktās ēdināšanas maksas, ņemot vērā, ka šādu pienākumu nosaka augstāka spēka normatīvais akts. Noteikumu Nr. 875 6. punkta tvērums ļauj piešķirt ēdināšanas pabalstu arī ārpusģimenes aprūpē esošam izglītojamajam, kurš apgūst kādu no profesionālās izglītības programmām, paredzot pabalstu 60,00 *euro* mēnesī mācību gadā.   2. Papildus, ņemot vērā pašvaldības apstiprināto ēdināšanas maksu, dotācijas un vidējo mācību dienu skaitu mēnesī, jāpaaugstina pabalsta apmērs daudzbērnu ģimenes bērniem, kuri apgūst izglītību ārpus novada administratīvās teritorijas no 30,00 *euro* mēnesī uz 60,00 *euro* mēnesī mācību gada laikā. Šāds pabalsta apmērs paredzēts, ņemot vērā pašvaldības apstiprināto ēdināšanas maksu, dotācijas un vidējo mācību dienu skaitu mēnesī.   3. Kā arī, pārskatot noteikumus Nr. 11/2023, tika konstatēta nepieciešamība izdarīt redakcionālus labojumus, kas nemaina to būtību. |
| 1. Fiskālā ietekme uz pašvaldības budžetu | * 1. Šobrīd noteikumi Nr. 11/2023 paredz pamatizglītības vai vidējās izglītības daudzbērnu ģimenēs esošajiem izglītojamajiem pabalstu 100 procentu apmērā no pašvaldības noteiktās ēdināšanas maksas un šīs kategorijas bērnu skaits uz 29.04.2025. ir 1100 bērni. Ņemot vērā minētos apstākļus, pašvaldības ēdināšanas pabalsta izpilde šai mērķgrupai 2024. gadā bija 252 483 *euro*.   2. Pirmsskolas izglītības iestādē daudzbērnu ģimenēs esošajiem izglītojamajiem saistošo noteikumu Nr. 11/2023 5.1. un 6.3. punktā paredzēts pabalsts 50 procentu apmērā no pašvaldības noteiktās ēdināšanas maksas un šīs kategorijas bērnu skaits uz 29.04.2025. ir 965 bērni. Ēdināšanas pabalsta izpilde šai mērķgrupai 2024. gadā bija 185 741 *euro*.   3. Ogres novada Sociālā dienesta rīcībā nav informācijas par iespējamo precīzu bērnu skaitu daudzbērnu ģimenēs, grozot saistošo noteikumu Nr. 11/2023 5.1. un 6.3. punktus, kas definē daudzbērnu ģimeni. Taču paredzams, ka ēdināšanas pabalsta saņēmēju skaits varētu pieaugt par 1/4 daļu.   2025. gada paredzētais budžets ēdināšanas pabalstam šai mērķgrupai kopā ir 437 000 *euro*, savukārt pēc jauno nosacījumu ieviešanas, iekļaujot papildus aptuveni 516 potenciālos pabalsta saņēmējus, kuri saņems ēdināšanas pabalstu, nepieciešamais budžets gadā būs 547 780 *euro*, palielinot paredzēto budžetu par 109 556 *euro* gadā, līdz ar to, lai izpildītu šos nosacījumus, ir nepieciešams papildu finansējums 2025. gadā 48 692 *euro*.   * 1. Daudzbērnu ģimenēs esošie izglītojamie, kuri apgūst pamatizglītību vai vidējo izglītību ārpus Ogres novada administratīvās teritorijas budžeta izpilde 2024. gadā ir 12 210 *euro*. Šai bērnu kategorijai pabalsta apmēru plānots palielināt no 30 *euro* mēnesī uz 60 *euro* mēnesī, attiecīgi plānotais palielinājums ir 12 210 *euro* gadā.   2. Savukārt daudzbērnu ģimenēs esošie izglītojamie, kuri apgūst izglītību pirmsskolas izglītības iestādē ārpus Ogres novada administratīvās teritorijas budžeta izpilde 2024. gadā ir 2760 *euro*. Arī šai bērnu kategorijai pabalsta apmēru plānots palielināt no 30 *euro* mēnesī uz 60 *euro* mēnesī, attiecīgi plānotais palielinājums ir 2760 *euro*.   2025. gada paredzētais budžets ēdināšanas pabalstam šai mērķgrupai kopā ir 24 000 *euro*, savukārt pēc jauno nosacījumu ieviešanas, dubultojot esošā pabalsta apmēru, nepieciešamais budžets gadā būs 29 940 *euro*, palielinot paredzēto budžetu par 14 970 *euro*, līdz ar to, lai izpildītu šos nosacījumus, 2025. gadā nepieciešams papildu finansējums 6000 *euro*.   * 1. Plānotās jaunās mērķgurpas, proti, kura apgūst profesionālo izglītību un ir ārpusģimenes aprūpē, skaits ir 30 bērni. Paredzot šai mērķgrupai pabalstu 60 *euro* mēnesī mācību gadā, paredzētais finansējums gadā ir 18 000 *euro* un papildu finansējums nav nepieciešams.   Plānojot Ogres novada Sociālā dienesta 2025. gada budžetu, jau iepriekš tika paredzēts finansējums ārpusģimenes aprūpē esošo bērnu ēdināšanai izglītības iestādēs, līdz ar to šai mērķgurpas ēdināšanas izpildei izdevumi ir paredzēti Ogres novada Sociālā dienesta 2025. gada apstiprinātajā budžetā un papildu līdzekļi nav nepieciešami.  Līdz ar to kopā nepieciešamais papildu finansējums 2025. gadā, lai realizētu plānotās izmaiņas ir 54 692 *euro*. |
| 1. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | * 1. Sociālā ietekme – saistošo noteikumu projekts paredz papildus esošiem pabalstiem, paredzēt jaunu papildu pabalstu ārpusģimenes aprūpē esošam izglītojamajam, kurš apgūst profesionālo izglītību. Kā arī papildus paredzēts paaugstināt daudzbērnu ģimeņu bērnu, kas mācās ārpus Ogres novada administratīvās teritorijas, ēdināšanas pabalsta apmēru un palielinātas daudzbērnu ģimeņu iespējas kopumā saņemt ēdināšanas pabalstu.   3.2. Ietekme uz vidi – nav;  3.3. Ietekme uz iedzīvotāju veselību – nav;  3.4. Ietekme uz uzņēmējdarbības vidi – nav;  3.5. Ietekme uz konkurenci – nav. |
| 1. Ietekme uz administratīvajām procedūrām un to izmaksām | Privātpersonas jautājumos par Saistošo noteikumu projekta piemērošanu var vērsties Ogres novada Sociālajā dienestā.  Galvenie procedūras posmi un privātpersonām veicamās darbības noteiktas Saistošo noteikumu projektā.  Administratīvo procedūru izmaksas nav paredzētas. |
| 1. Ietekme uz pašvaldības funkcijām un cilvēkresursiem | Pašvaldību likuma 5. panta pirmajā daļā ir noteikts, ka pašvaldība savas administratīvās teritorijas iedzīvotāju interesēs var brīvprātīgi īstenot iniciatīvas ikvienā jautājumā, ja tās nav citu institūciju kompetencē un šādu darbību neierobežo citi likumi.  Izglītības likuma 17. panta trešās daļas 11. punkts paredz pašvaldībai noteikt tos izglītojamos, kuru ēdināšanas izmaksas tā sedz.  Noteikumu Nr. 857 6. punkts nosaka pienākumu pašvaldībai, kuras bāriņtiesa pieņēmusi lēmumu par bērna ārpusģimenes aprūpi, segt ar bērna izglītošanu un uzturēšanos izglītības iestādē saistītos izdevumus.  Savukārt Pašvaldību likuma 44. panta otrā daļa nosaka, ka dome var izdot saistošos noteikumus, lai nodrošinātu pašvaldības autonomo funkciju un brīvprātīgo iniciatīvu izpildi, ievērojot likumos vai Ministru kabineta noteikumos paredzēto funkciju izpildes kārtību. |
| 1. Informācija par izpildes nodrošināšanu | Saistošo noteikumu izpildei nav nepieciešams veidot jaunas institūcijas un/vai jaunas darba vietas. Galvenie procedūras posmi un privātpersonām veicamās darbības noteiktas saistošo noteikumu projektā. |
| 1. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai. Pašvaldības izraudzītie līdzekļi ir leģitīmi un rīcība ir atbilstoša augstākiem normatīviem aktiem. |
| 1. Izstrādes gaitā veiktās konsultācijas ar privātpersonām un institūcijām | Saskaņā ar Pašvaldību likuma 46. panta trešo daļu saistošo noteikumu projekts un to paskaidrojuma raksts tiks publicēts pašvaldības oficiālajā tīmekļvietnē sabiedrības viedokļa noskaidrošanai.  (sadaļa tiks papildināta pēc publicēšanas sabiedrības viedokļa noskaidrošanai pēc termiņa beigām, apkopojot viedokļus un priekšlikumus). |

Domes priekšsēdētājs Egils Helmanis